ՀԻՄՆԱՎՈՐՈՒՄ

«ԳՈՒՅՔ ՀԵՏ ՎԵՐՑՆԵԼՈՒ, «ԲԺՇԿԱԿԵՆՍԱԲԱՆԱԿԱՆ ՄԻՋԱԶԳԱՅԻՆ ՀԵՏԲՈՒՀԱԿԱՆ ՈՒՍՈՒՄՆԱԿԱՆ ԿԵՆՏՐՈՆ» ՊԵՏԱԿԱՆ ՈՉ ԱՌԵՎՏՐԱՅԻՆ ԿԱԶՄԱԿԵՐՊՈՒԹՅՈՒՆԸ ԼՈՒԾԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ

**Ընթացիկ իրավիճակը և խնդիրները**

«Բժշկակենսաբանական միջազգային հետբուհական ուսումնական կենտրոն» պետական ոչ առևտրային կազմակերպությունը (այսուհետ՝ Կենտրոն) ստեղծվել է Հայաստանի Հանրապետության կառավարության 2004 թվականի մայիսի 20-ի N 913-Ն որոշմամբ: Նույն որոշմամբ հաստատվել է Կենտրոնի կանոնադրությունը, որով սահմանվել է, որ Կենտրոնի գործունեության առարկան և նպատակն իր մասնագիտացմանը համապատասխան գիտական, գիտակրթական աշխատանքներ կազմակերպելն ու իրականացնելն է:

2006 թվականի մայիսի 25-ին Հայաստանի Հանրապետության կառավարությանն առընթեր պետական գույքի կառավարման կոմիտեի և Կենտրոնի միջև կնքվել է Ոչ բնակելի տարածքի անհատույց օգտագործման թիվ 13/006 պայմանագիրը, որի 1.1 կետի համաձայն՝ Երևան քաղաքի Աճառյան 31 հասցեում կանոնադրության համապատասխան գործունեություն ծավալելու նպատակով Կենտրոնին անհատույց օգտագործման են հանձնվել 1-ին մասնաշենքի 1-ին, 2-րդ, 3-րդ, 4-րդ, 5-րդ հարկերը, բացառությամբ 240 քառ.մ մակերեսով ճաշարանային և նրա օժանդակ տարածքից:

Կենտրոնի լիազորված պետական մարմինն է ՀՀ կրթության, գիտության, մշակույթի և սպորտի նախարարությունը:

Համաձայն Կենտրոնի գիտական և գիտատեխնիկական գործունեության բազային ֆինանսավորմամբ 2020 թվականին իրականացված ծրագրի հաշվետվության՝ Կենտրոնն ունի 20 աշխատակիցներ, որոնցից միայն 5-ն ունեն գիտական աստիճան (գիտությունների 1 դոկտոր, 4 թեկնածու):

Ինչ վերաբերում է գիտական հետազոտությունների արդյունավետությանը, ապա 2016-2020թթ. Կենտրոնի գիտաշխատողների կողմից միջազգային գիտատեղեկատվական շտեմարաններում մատենագրվող պարբերականներում (Web of Science և Scopus) առկա է 4 հրապարակում, և ևս 24 հրապարակում՝ Միջազգային գիտատեղեկատվական շտեմարաններում չմատենագրվող և/կամ գրախոսման կասկածելի ընթացակարգերով պարբերականներում, իսկ 2021թ. առկա է ընդամենը 1 գիտական հրապարակում: Նշվածը խիստ ցածր արդյունք է ՀՀ պետական բյուջեից բազային ֆինանսավորում ստացող գիտական կազմակերպության համար: Ըստ էության, Կենտրոնն իր գիտական ներուժով և ցուցաբերվող արդյունավետությամբ համադրելի է գիտական լաբորատորիայի կամ խմբի հետ:

2021 թվականին Գիտական և գիտատեխնիկական գործունեության բազային ֆինանսավորման ենթակառուցվածքի պահպանման ու զարգացման ծրագրի հայտ Կենտրոնի կողմից չի ներկայացվել, և նրա ֆինանսավորումը 2022 թվականի Հայաստանի Հանրապետության պետական բյուջեում ներառված չէ, ուստի Կենտրոնը Գիտական և գիտատեխնիկական գործունեության բազային ֆինանսավորման ենթակառուցվածքի պահպանման ու զարգացման ծրագրով չի ֆինանսավորվում:

Կենտրոնի կողմից ներկայացված 2023թ. թվականի Գիտական և գիտատեխնիկական գործունեության բազային ֆինանսավորման ենթակառուցվածքի պահպանման ու զարգացման ծրագրի հայտը 2023 թվականի պետական բյուջեում ընդգրկելու վերաբերյալ առաջարկություն ներկայացնելու նպատակով ստեղծված միջգերատեսչական հանձնաժողովը չի ներառել ՀՀ 2023 թվականի պետական բյուջեում ընդգրկվող գիտական և գիտատեխնիկական գործունեության բազային ծրագրերի ցանկում՝ հաշվի առնելով վերը նշված հանգամանքները:

**Կարգավորման նպատակը**

Վերլուծելով Կենտրոնի, որպես գիտական կազմակերպության գործունեության արդյունավետությունը և ցուցանիշները ինչպես նաև հաշվի առնելով 04.10.2022թ. Ֆինանսատնտեսական նախարարական կոմիտեի քննարկման արդյունքները` նպատակահարմար է լուծարել «Բժշկակենսաբանական միջազգային հետբուհական ուսումնական կենտրոն» պետական ոչ առևտրային կազմակերպությունը, իսկ պարտատերերի պահանջների բավարարումից հետո մնացած շարժական գույքը՝ առկայության դեպքում, Հայաստանի Հանրապետության կրթության, գիտության,մշակույթի և սպորտի նախարարության տնօրինությանը

**Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.**

 «Գույք հետ վերցնելու, «Բժշկակենսաբանական միջազգային հետբուհական ուսումնական կենտրոն» պետական ոչ առևտրային կազմակերպությունը լուծարելու մասին» Հայաստանի Հանրապետության կառավարության որոշման նախագիծը բխում է Կառավարության 2021-2026թթ. ծրագրի «Գիտության բաժնում ամրագրված ծրագրերից, մասնավորապես՝ Գիտության ոլորտում պետական ֆինանսավորման արդյունավետության բարձրացման խնդրից:

«Գույք հետ վերցնելու, «Բժշկակենսաբանական միջազգային հետբուհական ուսումնական կենտրոն» պետական ոչ առևտրային կազմակերպությունը լուծարելու մասին» Հայաստանի Հանրապետության կառավարության որոշման նախագիծը բխում է Կառավարության 2021-2026թթ. ծրագրի «Գիտության բաժնում ամրագրված ծրագրերից, մասնավորապես այն է՝ հետազոտությունների համար ավելի նպաստավոր միջավայրի ստեղծման, ինչպես նաև մարդկային և ֆիզիկական ռեսուրսների արդյունավետ օգտագործման նպատակով հարակից բնագավառներում հետազոտություն իրականացնող փոքր գիտական կազմակերպությունների գործունեության դադարեցման և խոշոր գիտական կենտրոնների ստեղծման: Գիտության ոլորտում աշխատողների որակավորման բարձրացման և երիտասարդ կադրերի ներգրավումը խոշոր գիտական կենտրոններում:

 «Գույք հետ վերցնելու, «Բժշկակենսաբանական միջազգային հետբուհական ուսումնական կենտրոն» պետական ոչ առևտրային կազմակերպությունը լուծարելու մասին» Հայաստանի Հանրապետության կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, և պետական բյուջեի եկամուտներում և ծախսերում փոփոխություններ չեն նախատեսվում:

**Նախագծի մշակման գործընթացում ներգրավված ինստիտուտները և անձինք**

Նախագիծը մշակվել է Հայաստանի Հանրապետության կրթության, գիտության, մշակույթի և սպորտի նախարարության կողմից:

**Ակնկալվող արդյունքը**

Նախագծի ընդունման դեպքում կլուծարվի ոչ բավարար արդյունավետությամբ գործող Կենտրոնը, ինչը կնպաստի գիտության ոլորտում պետական ֆինանսավորման արդյունավետության բարձրացմանը, ՀՀ պետական բյուջեով գիտական և գիտատեխնիկական գործունեության համար հատկացվող միջոցների առավել նպատակային օգտագործմանը:

Նախագծի ընդունման դեպքում կլուծարվի փոքր գիտական կենտրոնը և ուսումնասիրության արդյունքներում կստեղծվի նոր խոշոր կենտրոն, որը իր մեջ կներառի տարաբնույթ գիտական ծրագրեր, կստեղծվի համատեղ օգտագործման գիտական սարքավորումնների կենտրոններ: